Donostia “Demokraziaren Munduko Hiriburu” izendatu dutela eta protesta deitu dute hainbat eragilek | Donostiaren 2016 ertzak\nHasiera » Herritarren aldarrikapenak » Donostia “Demokraziaren Munduko Hiriburu” izendatu dutela eta protesta deitu dute hainbat eragilek\nAtalak: by Lander Arbelaitz Herritarren aldarrikapenak\n–Satorralaia bizilagunen mugimenduak “Metroa Donostian: Non da parte hartzea? Inposaketa da!” dioen pankarta eramango du, hirian desadostasun zabala pizten duen egitasmo honen inguruan parte-hartzeko biderik ez dagoela eta instituzioek herritarrei kontsulta egiteko inongo borondaterik ez daukatela salatzeko.\n–Errausketaren aurkako Mugimenduak kontzentratzera dei egin du, erraustegia gipuzkoarren osasunarentzat kaltegarria eta dirutza handia kostatzeaz gain, Foru Aldundiak gizarteari inolako konstultarik egin gabe aurrera eraman nahi duela uste duelako. Nahiz eta gizarte mugimenduetatik behin eta berriro eskatzen ari diren partehartzea eta adostasuna beharrezkoak direla hondakinen kudeaketan, Gipuzkoako Foru Aldundiak parte-hartze izenarekin erraustegiaren propagandarako jardunaldi batzuk antolatu ditu, errausketaren aldeko adituekin soilik.\n–Donostialdeko Stop Desahucios plataformak ere kontzentraziora deitu du, eta “Por el derecho a una vivienda digna y asequible, sotp a la especulación” leloarekin kartelak zabalduko ditu. Donostian nozitzen dugun etxebizitzen eta higiezinen espekulazioa salatuko du, bai finantza-burbuilak eragindakoa eta bai azken aldian apartamendu turistikoen fenomenoak alokairuzko merkatuan areagotu duen espekulazioa, Donostia berriro ere estatu osoan alokairu garestienak dituen hiria bihurtuta. Espekulazio horren ondorioz etxebezizitza bat ordaindu edota alokatu ezin duten milaka donostiar hiritik kanporatuak dira.\n–SOS Miracruz 19 taldeak ere kontzentrazioan partehartuko du, “Ez bota Miracruz 19″ pankartarekin.\n–LAB sindikatuak eramango duen pankarta hauxe izango da: “Donostia Capital Mundial de la Precariedad”.\n-Halaber, EH Bildu eta Gipuzkoako Batzar Nagusietako Podemos-Ahal Dugu taldeetako zenbait ordezkari bilduko da elkarretaratzera.\nHirian prozesu partehartzaileak eskatzen dituzten beste pertsona eta talde guztei ere dei egin diete asteazkeneko elkarretaratzera biltzeko.


Memoria Eraikiz emakume biktimen eta biziraun dutenen ahotsa eta testigantzak bilduko dituen memoria kolektiboaren eraikuntza indarkeria matxisten aurkako estrategia gisa lantzeko apustua da. Emakume horiei sinesgarritasuna emateko, haien erresistentzia-estrategiak ikusarazteko, kontakizun horiek berresteko eta emakume horiek beren bizitzaren eta jendarte aldaketaren protagonista diren diskurtsoetara igarotzeko beharretik sortutako ekimena da.\nHistoria eta, beraz, iruditeria kolektiboa eraikitzen dituzten kontakizun hegemonikoak zalantzan jartzen dituen memoria feminista; zeinarik gabe, egia, justizia eta erreparazioa lortzeko prozesuetan aurrera egitea zaila egiten zaigun.\nEkimen hau kokatzen den indarkeria matxisten aurkako kanpainaren lehen urteetatik, biziraun duten emakumeei ahotsa eta sinesgarritasuna emateko beharra identifikatu genuen. Hala, 2013an, emakumeen eskubideen aldeko auzitegi sinboliko bat egin genuen, eta, han, beste behin ere ikusi ahal izan genuen zer-nolako garrantzia duten testigantzek emakume horien erreparazioa bultzatuko duen egia eraikitzeko.\nAurrerago, Aslfato arteko Loreak ikerketa burutu genuen, zeinetan munduko hainbat lekutatik indarkeria matxista anitzen biktima eta biziraun duten 28 emakumek beren testigantzak eman zituzten. Eraikuntza kolektiboko prozesua izan zen non indarkeria matxisten kausak eta eraginak haien bizitzetan jorratu genituen.\nKontakizun horietako 7 Memoria Eraikiz ekimenaren zentzumen-esperientziarako hautatu ziren, emakumeen ahotsarekin memoria eraikitzeko apustua indartuz, indarkeria matxisten aurkako borrokarako tresna gisa.\nWeb honetan prozesuari eta zentzumen esperientziari buruzko informazio guztia aurkituko duzue. Espazio hau, gainera, memoriaren eraikuntza emakumeen ahotsetik jorratzen duten ekimenak biltzen dituen gune birtual bilakatu nahi dugu.


Autonomia aipagai, Korsikan | Autonomia aipagai, Korsikan – iparraldekohitza\nAutonomia aipagai, Korsikan\nYvan Colonnaren kontrako erasoak oldarraldiak piztu ditu Korsikan. Frantziako Gobernua uhartearentzat autonomia estatutua ez baztertzera ekarri du. Halako eztabaidarik ez bada Ipar Euskal Herrian, egun batez eskumen gehiagoren beharrak ekar dezakeela uste du Jojo Bidart kazetariak.\nYvan Colonna preso korsikarra zendu zen astelehenean, kartzelan jasan hilketa saiakeraren ondorioz. Oldarraldi biziak piztu zituen erasoak Korsikan, Frantziako Gobernuak Gerald Darmanin Barne ministroa igortzeraino joan den astean. Uhartearentzat autonomia estatutuaz mintzatzeko parada ez du baztertu hark, Korsikako ordezkari politikoekin abiatu negoziazioa kari.\nGerald Darmanin Frantziako Barne ministroa Korsikako ordezkari politiko, sozial eta ekonomikoekin, martxoaren 16an, Aiacciun (Korsika).\nJojo Bidart Euskal Irratietako kazetariak aspaldian segitzen du Korsikako bizi politikoa, eta egunotako oldarraldiek erroa gatazka politikoan dutela esplikatu du. “Ez naiz sobera harritu, zeren eta bazuen zenbait denbora Korsikan probokazio gisa hartuak zituztela Frantziako Gobernuaren erantzunak”. Gehiago dena, Colonnak sostengu handia izan du hastapenetik Korsikan, eta “ez da lehen aldia Erignac komandoko militante bati presondegian eraso egin diotela eta zaintzaileek denbora handia eman dutela erasoaldiaren geldiarazteko”.\nKorsikako abertzaleen indarra da hango parlamentuan ordezkarien %70 badutela. Nagusiki, Gilles Simeoniren Femu a Corsicako autonomistak. Ostiralean, Darmanin joan ondoko alderdi abertzaleen arteko bilkurarat ez ziren agertu horiek, Barne ministroarekin bisitaren akta izenpetzea adostu baitzuten, eta ez zen beste abertzale denen gustukoa. Dena da bezperako batasunak iraun dezakeen. Bidartek uste du baietz. “Anitz urtez kapable izan dira elkarrekin aitzina joateko”.\nKorsikan autonomiaz berriz mintzatzeak Ipar Euskal Herrian oihartzun izan dezakeen galdegitean, desberdintasunak eta konparagarriak diren gauzak azpimarratu du Bidartek. “Han diren arazo berberak ezagutzen ditugu: lurra, bigarren egoitzak, hizkuntza, eta presoak, nolaz ez”. Desberdintasun handi bat dagoela dio: “Hango abertzaleek gehiengo handia dute. Ondorioz, indar harremana ez da berdina”.\nBi herrien artean eskumen gehiagoren izateko galdeak konpara daitezkeela dio. “Etxebizitzaz, lurraren espekulazioaz diren arazoei erantzuteko hurbileko tresnak baitezpadakoak dira. Horretarako, eskumen bereziak behar ditu tokiko erakunde batek”. Ez du baztertzen bihar autonomiaren gaia ere jitea Ipar Euskal Herrira: “Autonomiaren eskakizuna hor da. Eztabaida ez da oraino garatua horren inguruan Iparralde honetan, baina egun batez izanen da”.\nColonnaren heriotza gaitzesteko, EH Baik manifestazioa antolatu du biharko: Baionako San Andres plazan hasiko da, 15:00etan.\nEH BAI koalizioak deitutako elkarretaratzea, martxoaren 15ean, Baionako suprefetuaren aitzinean, Yvan Colonna korsikar presoaren kontrako hilketa saiakera salatzeko.\nFrantziako Estatuko jurisdikzioak onartu «autonomia» estatutuak\nBi ‘autonomia’ mota dira gaurko Frantziako legedian: Polinesiakoa eta Kanakyakoa\nLarriki laburbiltzeko, bi estatutu mota «berezi» onartu ditu orain arte Frantziako Estatuak, autonomia izenari lotu dizkionak. Bata IHKeei, Itsas Haraindiko Kolektibitateei, eta bestea, Kaledonia Berriari, Kanakyan. Horretarako, konstituzio moldaketa bat egin zuen: 1998an, Kaledonia Berriarentzat —dagozkion artikuluekin—; 2003an, IHKeentzat, 74. artikuluarekin.\nKaledonia Berriko eta Matautuko administrazio auzitegien buru Regis Fraissek, Frantziako Konstituzio Kontseiluko egin txosten batek zehaztu ditu horretaratu dituen zuzenbide urratsak. Azken konstituzio moldaketa 2003koa da, eta IHKeei zehaztu zizkien eskumenak eta erabaki arauak.\n«Polinesia frantsesa, Saint-Barthelemy eta Saint-Martin IHKaak bakarrak dira ‘autonomia estatutu’ bat dutenak, zuzenbide komuneko salbuespen abantaila batzuez gozatzeko ahala ematen baitie», dio txostenean. Baina Kaledonia Berria da eskumen zabalenekin; Veronique Bertile, Bordeleko (Okzitania) Zuzenbide Publikoko konferentzia irakasle eta konstituzionalistak hala erran du Parisko l’Express aldizkarian, joan den astean: «Kaledonia Berria da bakarra zinezko autonomia estatutua duena».\nPolinesian eta Kaledonia Berrian Pazifikoko erregimena aplikatzen zaie. «Espresuki horretarako zehaztuak diren» Frantziako Estatuko legeak baizik ez zaizkie betearazten ahal, Fraissen txostenak dioenez. Eskumen batzuen zuzenik ez dute IHKeek. Frantziako Estatuarenak gelditzen dira: nazionalitatea, eskubide zibikoak, askatasun publikoen bermea, justiziaren antolaketa, zuzenbide penala, atzerri politika, defentsa, polizia, dirua, kreditua eta diru trukada, hauteskunde zuzenbidea.\nPisuzko ezberdintasun batek markatzen du Kaledonia Berriaren eta IHKeen arteko erabaki askatasuna: Parisko Estatu Kontseiluaren zaintza. Frantziako Konstituzioko 74. artikuluak hala dio, IHKeentzat: «Estatu Kontseiluak jurisdikzio zaintza berezia darama [IHKeetako] biltzarren erabaki sail batzuetan». Ez dituzte nahi dituzten lege eta arauak bozkatzen ahal, hots.\nKaledonia Berriak, haatik, ez du Estatu Kontseiluaren gainbegiradarik, Konstituzio Kontseiluarena baizik. «Hezkuntza alorrean, adibidez, tokiko hautetsiek dituzte eskola programak erabakitzen eta irakasleak ordaintzen, estatuak atxikitzen duelarik, haatik, diplomen emateko eskumena», dio Bertilek aipatu elkarrizketan.\nKorsikaren balizko autonomia estatutuari buruz, Bertilek esplikatu du gauzak argiki erran behar direla: «Edo egiazko autonomia estatutu bati buruz joanen dira, hautetsiei Korsikako legeak bozkatzeko aukera emanez, Frantziako Konstituzioa betetzeko muga soilarekin. Edo eskumen gehiago ematen zaizkio, baina erabakiak oro Frantziako legeen meneko gelditzen dira». Kaledonia Berrikoaren iduriko estatutu batek konstituzio aldaketa eskatuko lukeela dio. Besteak, lege moldaketa aski du. «Korsikari autonomia ematea ez da batere arazo juridikoa, politikoa baizik».\nBalio izan dezake halako nahikari politikoa luketen beste lurralde ororentzat.\nIndar harremana iraunaraztea, korsikarren erronka\nOihana Teyseyre-Koskarat – Korsikan berriemaile berezi egon den BERRIAko kazetaria\nTentsioa eta determinazioa agerikoak dira Korsikako karriketan. Hogei egun pasatu zituen Yvan Colonna preso korsikarrak koman presondegian eraso bortitza pairatu ondoan, eta astelehen arratsean hil zen. Zazpi urteko ziklo bat hetsi du gertaerak, haserre handia eragin baitu uhartean, eta istilu bortitzak gertatu baitira Korsikako karriketan. Bi manifestazio jendetsu egin dituzte, mezu argi batekin: Frantziako Estatua hiltzailea.\nInjustizia sentimendu handia sortu du Colonnaren egoerak, eta, gazte erakundeen bultzadari esker, alderdi nazionalistak —independentistak eta autonomistak— hiru aldarriren itzulian batu dira, usaiako desadostasunak gaindituz. Hauek dira bildu aldarriak: egia eta justizia Colonnarentzat, preso politikoen berehalako libratzea, eta abertzaleentzako askatasuna. Colonnaren larrialdizko egoerak eraman ditu lehen bi aldarrien inguruan batzera; hirugarren aldarriak, berriz, eztabaida politiko zabalagoa mahaigaineratu du, presoen egoera testuinguru globalagoan kokatuz.\nHiru eskaera horiekin atera ziren, beraz, karrikara, eta istilu bortitzak gertatu ziren. Frantziako Estatuaren sinbolo diren eraikin batzuk ukan dituzte jomugan; Corten, prefetura; Ajaccion, Auzitegia; eta, Bastian, prefetura eta Frantziako zergen egoitza. Dozenaka Frantziako polizia ere zauritu dituzte istiluetan. Bi asteko mobilizazioaren ondotik, Frantziako presidente Emmanuel Macronen aginduz, Barne ministro Gerald Darmanin uhartera hurbildu zen. «Eztabaida ziklo berri bat hasteko» asmoarekin, «autonomiaraino joateko» prest ere agertu zen Barne ministroa.\nNegoziazioak abiatzeko solaskide bat hautatu du Darmaninek: Gilles Simeoni Korsikako gobernuburua. Lehen egunean, beha egon da mugimendu nazionalista, negoziazioetan kolektiboki parte hartzeko erabakia harturik. Hitzetatik ekintzetara pasatzeko premia oroitarazi diote Darmanini. Bigarren egunean, aldiz, alderdien artean sortutako batasunaren lehen arraildurak agertzen hasi dira. Berehala, Corten bildu zen mobilizazioak antolatzeko sortu den kolektiboa —gazte erakundeak eta alderdi nazionalistetako kideak—, eta Darmaninen erranak promesa elektoralistatzat jo zituzten. Indar harremana atxikitzea beharrezkotzat jo zuten, eta mobilizazioa segitzeko dei egin zuten. Baina Simeoni —eta haren alderdikoak— ez ziren bilkurara agertu, —oraingoz— negoziazio prozesuan sinesten duten seinale.\nArgi baitute denek: Darmaninek uhartera egin duen larrialdizko bisita, Frantziako Estatuarekiko plantan ezarri duten indar harremanak ekarri du. Manifestazioez gain, erran behar da, halaber, Korsikako Asanbleako hauteskundeetan bozen %70 bildu dituela mugimendu nazionalistak. %70 hori da, hain zuzen, nazionalistentzat indar harremana atxikitzeko balio duena, Parisi begira. Hori baita mezua: demokratikoki hautatuak izan diren hautetsien erranak entzun beharko ditu Parisek. Baina entzunak izateko moldeak berak du mugimendu nazionalistaren behin-behineko batasunaren arraildura agerian ezarri. «Aitzinamendu gehiago lortu ditugu bi asteko matxinadaren bidez, zazpi urteko prozesu demokratikoaren bidez baino»; hara zer erran duen Core In Fronte alderdi independentistak, adibidez.\nHala, Parisekiko indar harremana atxikitzeko batasuna beharrezkoa ikusten dute korsikarrek, eta ageriko ondoko asteetan nola aitzinatzen diren negoziazioak. Eta, araberan, zer erantzun ematen duen herriak —eta, beraz, gazteriak— karrikan. Frantziako Estatuarengandik zer edo zer lortzeko, argi baitute tinko egon beharko dutela, bide instituzionalean bezala karrikan ere. Bat eginik atxikitzea izanen dute erronka.\nSugaraik segeria bat irekiko du, tokiko zura merkeena den garaian


Gure teknografiak - Teknol@ngile@k\nTeoria: klaseko lana\nEster Diego Prieto\n(bideoa ikusteko beharrezkoa da gonbidapena)\nHasieran, teknografia egiterakoan, ez nekien nola egin ez nekielako zer zen teknografia. Hala ere, Interneten bideoak ikusten, lortu nuen ulertzea zer zen kontzeptu berri hau.\nLan hau jorratu ahal izateko, lehenik eta behin, bideoak ikusi ondoren, eskema bat egin nuen jakiteko zer jarri nahi nuen nire teknografian eta ohartu nintzen nola nire bizitzan zehar, nahiz eta gertakari esanguratsu batzuk egon irakaslea izateko nahia pizten dutenak, ez zegoen momentu garrantzitsu bat.\nHorrela, pentsatzen eta pentsatzen, konturatu nintzen nola egia zen niri umeak asko gustatzen zitzaizkidala eta pentsatzen dudala hezkuntza gizartearen zutabe garrantzitsua dela, bain aharago joanez, egia dena da gogoko dudala jendea motibatzea eta laguntzea.\nHau egiten eta pentsatzen ailegatu nintzen nire helburura: nik nahi dudana da umeei laguntzea haien ametsak eraikitzen (horregatik deitzen da ere nire bloga) nirekin egin duten bezala.\nHau lortu nahi dudanez, hainbat gauza argi ditut: batetik, umeak motibatu nahi ditudala haiek nahi dutena lortzera, nahiz eta bidean arazoak, nahiz eta ez eduki mundu guztiaren euskarri ez izan, haiek lortu behar dutelako nik nahi dutena zoriontsuak izateko; bestetik, hezkuntzak honekin arazo bat duela eta hobe behar dela.\nAzken alderdi hau benetan kezkatzen nau ikusten dudalako nola ume guztiek lortzeko nahi dutena, aldaketa handia egon behar dela. Nahi dudana irakasle bezala da: lehenik eta behin, hezitu ikasleak gizarte honetan aurrera joan ahal izateko; bigarrenik, umeak motibatu haiek lortu nahi dutena eskuratzeko; hirugarrenik, teknologiak erabiltzea baina ez erabili metodologia berdinak edo antzekoak; eta azkenik, irakasgai guztiak parean egotea, denak direlako garrantzitsuak, modu batean edo bestean, ondo planteatzen badira, eta modu desberdinetan gure gizartea betetzea garrantzitsua delako.\nMaider Diez Guerrero\nLan hau egiterako momentuan zailtasun handiak aurkitu nituen hasieran ez nekielako zer zer teknografia bat. Hori dela eta, Interneten kontzeptu honen definizioa bilatzen aritu nintzen baina ez zegoenez azalpen zehatzik, oraindik ere galduta aurkitzen nuen neure burua. Baina azkenean, beste teknografiak bilatzea bururatu zitzaidan eta Youtuben hamaika adibide ikusi ondoren, nire teknografiarako egin nahi duenaren idea hartu nuen.\nEgiten nengoenean konturatu nintzen benetan ez nekiela zergatik izan nahi nuen irakaslea, egia esanda nire bizitza osoan zehar lanbidez askotan aldatu nintzelako: albaitaria, kazetaria... Baina denbora batez pentsatu ostean konturatu nintzen zein zen irakaslea izateko arrazoi nagusia: nire ahizpa txikiaren jaiotza. Haiekin egonda eta hura zaintzen eta laguntzen egon ondoren konturatu nintzen umeak eta hauek zaintzea asko gustatzen zitzaidala.\nHori dela eta, azkenean eta esfortzu handia eta gero, Bilboko Irakasleen Eskolan nago Lehn Hezkuntza graduko 2.maila. Nahiz eta lehenengo mailan ez zitzaidan gustatu karrera unibertsitatean lantzen genituen edukiak ez nituelako baliogarriak ikusten, umeekin lehenengo praktikak egin ondoren konfirmatu nuen hautatuko ogibidea egokia izan zela eta benetan hori dela nire bizitza osoan egin nahi dudana: umeak hezitzea.\nEsperientzia horrekin bizi izan nituen benetazko eskola batean gerta litekeen egoerak eta irakasleekin batera nire etorkizunean baliogarriak izango liratezke metodologiak, jarrerak, ariketak eta proiektuak ikasi nituen. Hala ere, nire nahi nagusia irakaskuntzan aldaketak egitea izango litzateke, nire ustez garaia delako eskoletan ezaugarri berritzaileak sartzeko.\nLaburbilduz, eta nire aburuz, nahiz eta hasieran teknografia egitearen helburua ez nuen ulertzen, azkenean, bideoa egin eta gero konturatu naiz baliogarria dela bakoitzak bere irakasle identitateaz ohartzeko, edo niretzat gutxienez horren arabera baliogarria suertatu zait.\nGontzal Diez Jambrina\nEsan beharra daukat hasiera batean, ez nuela oso argi zer ikasi nai nuen, beraz ez nekien irakaslea izan nai nuen ala ez.\nKarrerako lehenengo urtean konturatu nintzen, honetako ikasgaiak gustuko nituela eta gutxinaka- gutxinaka konturatzen joan nintzen etorkizunean irakaslea izatea ondo egon ahalko litzatekeela, baina hala ere, gauzak oraindik ez nituen oso argi graduko bigarren ikasturtea hasi nuen arte. Honen hasieran praktikak egin nituen eta hor konturatu nintzen nire bizitza osoa pasatu nahiko nukeela umeekin eskolan irakasle moduan lan egiten.\nEskolan konturatu egin nintzen umeekin nik uste baino hobeto moldatzen naizela eta hauek oso gustuko ditudala. Hortaz, esan daiteke, praktiketako esperientziak motibatu egin nauela irakasle ogibidea hautatzeko, izan ere, hauetan inon baino gehiago ikasi dut eta jakin ahal izan dut umeekin lan egitea benetan zer den, haiekin denbora asko pasatu dudalako, klaseetan, eskola, patioan…\nHorrez gain, esan beharra daukat, nik irakasle moduan helburu bat dudala baina ez dakit hori posiblea izango den ala ez. Praktiketan nengoenean irakasleak beti esaten zidan umeekin, konfiantza gehiegi hartzen nuela eta irakatsi behar niela, nolabait haien gainetik nengoela. Baina nik, ez dut horrela pentsatzen, nire ustez umeengana heltzea, hau da, hauekin konfiantza hartzea oso garrantzitsua da eta nire helburua da umeak berdintasunean hezitzea, hau da, nik ez diet erakutsi nahi, ni irakaslea izateagatik haiek baino gehiago naizela eta gauzak egin behar direla nik esaten dudalako baizik eta euren onerako egin behar direlako.\nHortaz, lehen esan bezal nire helburua da umeak gidatzea eta ulertaraztea eskolan egiten dituzten gauzak euren onerako direla. Horretaz aparte, autoritatearen eta malgutasunaren muga aurkitzea gustatuko litzateke, uste dudalako, irakasle hon bat izateko muga hori aurkitzea ezinbestekoa dela.\nMiren Eeles Derteano\nIstorio baten bidez, txikitatik zergatik izan nahi dudan irakasle azaltzen dut nire teknografian eta gidoi literario honetan oinarritu naiz. Kakotx artean dagoen informazioa, bideoan zehar egiten ditudan marrazkiak dira, nire biografia irudikatzen laguntzen didatenak:\n1- Kaixo Miren naiz! (Ni)\n2- eta, irakasle izan nahi dut! (irakaslearen marrazkia)Zergatik? (galdera ikurra)\n3- Ez zen aukera erraza izan; (Pentsatzen...) txikitan, lanbide desberdinak nituen gogoko: artista, albaitaria, erizaina, biologoa, aktorea, pianista,.... (bakoitzaren marrazkia).\n4- Betidanik denetarako interesa eta jakinmina nuen (pozik irakurtzen) eta gehien gustatzen zitzaidana, pertsonei laguntzea (agure bati laguntzen ) eta jentea pozik ikustea zen (J).\n5- Baina nire gelan gehienek ez zuten nire ikuspuntu bera; (jendea aspertuta) motibazio falta zegoen niri ere hori gertatzen zitzaidan batzuetan...... (ni ikasgelan).\n6- Egun batean, ingeleseko irakaslea (English idatzi) ez zela etorriko esan zigun (irakaslea) eta klasea nik eman behar nuela esan zidan (ni harrituta).\n7- Klasekideek barre egingo zutela eta txarto portatuko zirela uste nuen (barrezka) baina ez, erratuta nengoen (X); denak adi egon ziren eta parte-hartzen zuten (jendea adi), baliteke hain ondo portatzea, matematikako irakaslea gu zaintzen zegoelako (matematikako irakaslearen aurpegia).\n8- Baina klasea amaitu ondoren (erlojua eta txirrina) oso ondo egin nuela esan zidan (OK); orduan ideia bat etorri zitzaidan burura (ni): irakaslea izango naiz! (bonbila).\n9- Urteak aurrera zihoazen (egutegiak X ) eta musika ikasten jarraitzen nuen pianoa, trikitixa, klarinetea, ukelelea, biolina... (pentagrama); eta gero eta gehiago gustatzen zitzaidan. Orduan Pianista izango nintzela erabaki nuen (pianoa).\n10- Baina nire dudak nituen (hodeiaàgalderak) irakasle izatearen nahia hor nuelako beti.\n11- Erabakia hartzeko momentua heldu zen eta azkenean irakaslea izango nintzela erabaki nuen eta hasierara bueltatuko gara (Errepikatze marka pentagrama batean ) Zergatik izan nahi dut irakasle? (galdera ikurra)\n12- Umeei dakidan eta ikasiko dudan guztia irakatsi nahi diet.\n13- Nire helburu nagusiena, umeak motibatzea da (umeak pozik).\n14- Eta Ze tresna erabiliko ditut hori aldatzeko? Ahalik eta baliabide gehien erabiliko ditut: liburuak, antzerkia, artea, filmak, eta noski, musika! (bakoitzaren marrazkiak).\n15- Hori dena lortzen dudanean (tick asko), munduko pertsonarik zoriontsuena izango naiz (J).\n16- THE END/FINE (pentagrama batean notak eta fine)\nNire irakaslearen identitateari buruzko bideoan, irudiez, musikaz eta nire ahotsaz baliatu naiz entretenigarria izateko asmoz. Imovie erabili dut editatzeko eta inoiz erabili ez dudan arren, nahiko erraza egin zait. Erabilitako musika, Mark Hansen-en piano obra bat da eta bideorako kontatzen dudan istoria kontuan izanik, musikarik aproposena iruditu zait, pianoa delako piezaren instrumentu printzipala.


2008ko urriaren 13an inauguratu zen ofizialki Torresoroa eraikina. Bertan osasun eta gizarte zerbitzuez gain, kultura zerbitzuak ere eskaintzen dira. Lehenengo erabilera gizarte zerbitzuena izan zen, bertan baitaude kokatuta eguneko zentroa, babespeko etxebizitzak eta jubilatuen egoitza. Gabon aurretxoan hasi zen liburutegi berria martxan, eta azkenik 2009ko martxoaren 15ean inauguratu da areto multifuntzionala. Osakidetzako anbulategia ere bertan kokatuko da.\nOSASUN ETA GIZARTE ZERBITZUAK\nNori zuzendua: eguneroko bizitzako ekintzak egiteko beste norbaiten laguntza behar duten 60 urtetik gorako pertsonei; edo egoera pertsonal edo sozialengatik aipatutako taldearekin parekatu daitezkeenak.\nBeren egoera familiarra nahiz soziala edota ezgaitasun fisiko zein psikikoa dela bide, eguneroko bizitzako ekintzetako beharrak betetzeko, etxean jaso dezaketen laguntza baino zabalagoa behar duten nagusiei.\nOrdutegia: astelehenetik ostiralera 9:30etik 17:30era\n- Higiene pertsonala: Erabiltzaile guztiek izango dute astean behin garbitasun osoa jasotzeko eskubidea. Era berean, behar den guztietan aldatuko dira.\n- Mantenua; Mantenuaren barruan eguerdiko otordua eta merienda sartzen dira. Erabiltzaileek dituzten beharrei egokituko dira, dieta bereziak ahalbidetuz.\n- Garraioa; Etxetik Zentrorako bidaia eta itzulerakoa hartzen ditu. Zerbitzu hau behar ez duten erabiltzaileek ez erabiltzeko aukera ere badago.\n- Oinarrizko laguntza pertsonalerako eta eguneroko bizitzako ekintzetarako berregokitzeko zerbitzua:\n- Osasun zerbitzuak:\nOsoko balorazioa egitea eta Zaintza Pertsonalen Plana zehaztea.\nZerbitzu medikua: dagokion zerbitzu publikoekin koordinazioa.\nErizain zerbitzua: agindutako tratamenduen jarraipena eta dagokion zerbitzu publikoekin koordinazioa\n- Zerbitzu psikosozialak eta animazio soziokulturalekoak: Banakako laguntzarako Programak, Familia Laguntzarako Programak eta Gizarte-Komunitate laguntza Programak garatzea.\nNori zuzendua: Eguneroko bizitzako ekintzetan laguntza behar garrantzitsurik izan ez arren, etxebizitzan mantentzeko zailtasunak dituzten (egoera txarrean dagoelako edo elkarbizitza arazoengatik), edo etxebizitza utzi beharrean aurkitzen diren edo baliabide ekonomiko, familiar edo/eta sozialik ez duten pertsona nagusientzat bideratuta daude tutoretzapeko ostatuak\n- Arropak garbitu eta lisatzea\n- Zerbitzuko zonalde komunak garbitzea; eta bere apartamentukoak Gizarte Zerbitzuek beharrezkotzat jotzen dutenean.\n- Eguneko oinarrizko ekintzetan beharrezkoa duen laguntza eskaintzea edo gainbegiratzea\n- Kexa edo gatazketan bitartekaritza egitea\n- Zerbitzu komunak erabiltzeko laguntza eta informazioa\n- Autonomia mailaren aldaketa eta zerbitzu eta laguntza beharren gainbegiratzea\n- Partehartzea bultzatzea\n- Gizarte Zerbitzuen ustez beharrezkoa izan daitekeen beste edozein.\nAldi baterako egonaldiak egin daitezke.\nAntzuolako anbulategia Torresoroan dago 2011ko irailaren 5etik.\nEntziklopediak liburutegian bertan kontsultatzeko.\n- Bideo eta DVDak\nEtxean edukitzeko epeak:\n- Liburuak: 2 aste\n- Bideoak eta DVDak: astebete\n- Aldizkariak: astebete\n- Kanpoan, sarrera nagusiaren ezkerreko aldean, buzoi bat dago. Liburutegia itxita dagoenean ere etxera eraman den materiala entregatzeko aukera ematen du.\n1. Ipuin kontalariak\n2. Irakurketa bultzatzeko ekintzak: idazleak, tailerrak…\n3. Patxiko Txerren ipuingintza\nTorresoroa Sagasti auzoa z.g.\nTfnoa: 943 76 60 65\nAstelehenetik ostegunera: 10:00-12:30 eta 16:45-19:30\nOstiraletan: 10:00-12:30 eta 16:45-19:00\nUdako ordutegia (ekainaren 20tik- irailaren 15era):\nAntzuolako liburutegian dauden liburuak kontsultatu nahi badituzu, "Eskuragarri dauden azpikatalogoak : katalogo kolektiboa" jartzen duen menuan, Antzuola / U.L aukeratu beharko duzu.\n2009ko martxoaren 15ean inauguratu zen herriko txistulariek eta abesbatzak eskainitako kontzertuarekin.\nEskenatokia: 11 x 7. Erabilgarria: 10 X 6\nAforoa: 182 lagunendako jarlekuak.


Osasun larrialdi aurreko enpleguari eutsi ezinik, Europako langabezia maila garrantzitsuenetakoa du Euskal Herriak | Gaindegia\n2020ko hirugarren hiruhilekoko datuen arabera Euskal Herriko langabezia tasa %9,88koa da (INE), aurreko hiruhilekoan baino handiagoa (+0,56). EUSTATen arabera, ordea, langabezia tasa apaldu egin da (-0,84) eta %9,64an kokatzen da. Iazko hirugarren hiruhilekoarekin alderatuta, bi iturriak bat datoz langabezia tasaren igoerari dagokionez.\nLangabeziaren hedadura adina eta sexuaren arabera aztertuz, Hego Euskal Herrian 16 eta 24 urte bitarteko gazteek langabezia tasarik handiena nozitzen dute (%39,1), baina 25 eta 34 urte bitarteko gazteen artean ere esanguratsua da (%14,6). Era berean, emakumeen artean langabezia tasa gizonen artean baino zertxobait handiagoa da.\nPertsona aktibo eta langabetuen zenbaketan irizpide desberdinak\nAzken hiruhilekoan langabezia tasak joera desberdinak izan ditu lurraldearen arabera. INEren datuei jarraiki, aurreko hiruhilekoarekin alderatuta langabezia tasak gora egin du Gipuzkoan (+1,95) eta Bizkaian (+1,01) nabarmenki, eta, modu apalagoan Araban (+0,23). Aldiz, Nafarroa Garaian langabezia tasaren jaitsiera txiki bat izan da (-0,14), eta langabeziaren jaitsiera handiagoa izan da Ipar Euskal Herrian, udako sasoiari loturiko enpleguari Hego Euskal Herrian baino hobeto eutsi izana tarteko.\nEUSTATek berriki kaleratutako datuen arabera, ordea, 2020ko bigarren hiruhilekoaren konparazioan langabezia tasa apaldu egin da Araban, Bizkaian eta Gipuzkoan. 2020ko negu amaieratik osasun krisiak ondorio nabarmenak ditu Euskal Herriko lan merkatuan eta iturriak ez datoz bat zenbait joeratan. Berrogeialdiak ezohiko egoera eragin zuen lanik gabeko pertsonak eta pertsona aktiboak zenbatzerako orduan: 2020ko bigarren hiruhilekoan EUSTATek Euskal A.En INEk baino 20.000 langabetu gehiago zenbatu zituen. Aintzat hartu behar da Aldi Baterako Enplegu Erregulazioko Espedienteetan (ABEEE) kalteturiko langileak landun gisa zenbatzen direla. Bestalde, langabetu gisa aintzat hartzeko lan bilaketa aktiboan aritu beharra dago, baina etxeratze aginduaren eta mugikortasun mugatuaren testuinguruan irizpide hori nahasgarria da. Horrek langabezia egoeratik kanpo uzten ditu milaka landun, baina ezin da zehaztasunez kuantifikatu.\nAzken hiruhilekoan, ordea, EUSTATek biztanleria langabearen eta aktiboaren jaitsiera gertatu dela adierazi du, INEk langabetu zein aktiboen igoera nabarmena irudikatu duen bitartean. Hala, INEren arabera aurreko hiruhilekoan baino 44.700 pertsona aktibo gehiago daude Euskal Herrian, baina EUSTATen datuetan igoera hori 2.400 pertsonara mugatzen da. Bestalde, Ipar Euskal Herrian aurreko hiruhilekoarekin alderatuta langabetuen jaitsiera nabarmena izan da, baina uda garaian lana bilatzen aritu direnen kopurua beste urte batzuetan bezalatsu mantendu da. Edonola ere, aurrerago modu xeheagoan berrikusi beharreko datua da.\nSektore pribatuak iazko enplegu bolumenari eutsi ezinik, Euskal Herriak Europako langabezia maila garrantzitsuenetakoa du\n2020ko hirugarren hiruhilekoan Hego Euskal Herriko enpleguak gora egin du zenbait jardueretan, batez ere merkataritza sektorean (+11.800 enplegu) eta manufaktura-industrian (+5.300). Lanaldi osoko enpleguaren gorakada izan da eta sektore pribatuaren eskutik etorri da. Alabaina, iazko hirugarren hiruhilekoarekin alderatuta, oraingo enplegu bolumena murritzagoa da sektore anitzetan, batez ere, merkataritzan, industrian edota lehen sektorean. Sektore publikoak soilik eusten dio, momentuz, iazko enplegu bolumenari.\nOsasun larrialdiaren testuinguruan Europan langabezia tasaren igoera nagusitzen ari da. Igoera garrantzitsua izaten ari da Italian eta Portugalen, eta baita Danimarkan, Alemanian, Kroazian eta Espainian ere. Azken datuen arabera Europako herrialdeen artean Espainiak du langabezia tasarik handiena (%16,3). Ikusteke dago datozen hilabeteotan zein izango den osasun larrialdiaren bilakaera eta horrek enpleguan izango duen eragina. Halere, gaur gaurkoz, Euskal Herriko langabezia tasa EB-27an baino 2,6 (INE) eta 2,3 (EUSTAT) puntu handiagoa da. Europan Espainiak (%16,3), Greziak (%16,0) eta Kataluniak (%13,2) dute Euskal Herrikoa baino langabezia maila handiagoa.


IBAETAKO LAGUNEN AUZO ELKARTEAurria 2010 - IBAETAKO LAGUNEN AUZO ELKARTEA\nArchive for urria, 2010\nTolosako nazioarteko Abesbatza lehiaketa/ Certamen internacional de coros de Tolosa\nTolosako lehiaketan parte hartuko duten zenbait abesbatzak Donostian izango ditugu Aurten ere, Donostia Kulturak, Abesbatzen Astea antolatu du Tolosako CITekin lankidetzan. Gure auzoetako elizetan hainbat emanaldi dira egunotan Tolosako nazioarteko lehiaketara etorritako taldeen eskutik. Oraingo honetan ere Euskal Kultur Erakundeak parte hartuko du Iparraldeko abesbatza baten eskutik. Segidan doakizue aste honetan Donostian eskainiko diren kontzertuen […]\nEntradas para Mendiexpo-rako sarrerak\nBizibidaia.net-eko Mikeli esker Irungo ficoban ospatuko den Mendiexpo-rako sarrerak opari ditugu. Hauek eskuratzeko gogorik baduzu, idatz ezazu eskaera eginez ibaetan@gmail.com era (gehienez 4). Gracias a Mikel de bizibidaia.net disponemos de unas cuantas entradas para la feria Mendiexpo situada en Ficoba de Irun. Quien esté interesado deberá hacer su petición por escrito en ibaetan@gmail.com pidiendo las […]\nUrr 06 2010\nMendi irteera / Salida montañera (Arratzain)\nBa al dakizu zer diren Everest, Mont Blanc, edo Aconcagua? Eta Arratzain?… nola ez duzula ezagutzen etxe ondoan duzun mendia? Ume baten eskuak marrazturik dirudien mendi horrek… mila aldiz hondartzatik ikusi duzuna… Ba hauxe da ILAEk proposatzen dizun hurrengo ekintza. Urriaren 17a, goizeko 9:30etan Lugaritz tren geltokian geratuko gara trenez Usurbileraino joateko. Handik oinez itzuliko […]


Ezagutu Ta-tum ‘webinar’ honekin | Tatum\nEzagutu Ta-tum ‘webinar’ honekin\nEta horiek ez galtzeko, parte hartu ahal izateko data hauek izango dituzu. Izena emateko, egin klik gustukoen duzun datan. Mezu bat jasoko duzu webinarrera sartu ahal izateko estekarekin. Ez pentsatu bi aldiz eta eman izena!!\nOsteguna, irailak 9, 17:00\nAsteartea, irailak 14, 18:00


Behi bat tiroz akabatu dute, N-1 errepidean - Goierriko Hitza : Goierriko Hitza\nN-1 errepidera atera da behia eta Ertzainek tiroz hil dute, trafikoarentzat arriskutsua zela eta.\nBehi bat N-1 errepidera atera zen atzo, Beasain parean. Ertzainek tiro eginda akabatu zuten, trafikoarentzat arriskutsua zela eta. Eusko Jaurlaritzako Segurtasun Sailaren arabera, 13:50ak aldera gertatu zen. Behia N-1 errepidera atera zen, eta trafikoa eten egin behar izan zuten. Behiari tiro egin eta erretiratu ondoren, atzera zabaldu zuten zirkulazioa.


Gladys del Estali omenaldia egingo diote larunbat honetan, bere heriotzaren 41. urtemugan | Euskal Herria | Naiz\n2020 EKA. 02 - 10:50h\nAzken eguneraketa: 2020 EKA. 02 - 16:10h\nGladys del Estal militante ekologista donostiarra Tuteran guardia zibil batek tiroz hl zuela 41 urte beteko dira asteazken honetan. Eguzkik eta Gladys Gogoan kolektiboak omenaldia egingo diote larunbatean, 12.30ean, bere izena daraman parkean. Pandemia egoeragatik ekitaldia egokitu egin behar izan dute. Tuteran elkarretaratzea antolatu dute biharko.\nGladys del Estali iaz egindako omenaldia. (Jon URBE/FOKU)\nEkainaren 3an 41 urte beteko dira guardia zibil batek Gladys del Estal Ferreño militante ekologista donostiarra tiroz hil zuela Tuteran, Arguedasen eraiki asmo zuten zentral nuklearraren aurkako manifestazio baketsu batean.\nUrtero legez, Eguzki eta Gladys Gogoan talde ekologistek omenaldia egingo diote larunbat honetan, ekainaren 6an, Donostian, bere izenez ezagutzen den parkean, Egian. Nolanahi ere, osasun krisiaren eraginez ekitaldia egokitu behar izan dute, ohar batean azaldu dutenez.\nAldaketa nagusia da hitzordua zuzenean goiko ordekan izango dela, hau da, Gladysen oroitarria dagoen lekuan, 12.30ean, eta ez, ohi bezala, parkeko ate nagusian. Aurreskua, lore-eskaintza eta abestiak izango dira baina, oro har, ekitaldia ohi baino laburragoa izango da eta parte-hartzaileen arteko distantziak mantendu egin beharko dira.\nEkitaldia baino ordu erdi lehenago, Gladysen lagun talde bat 12.00etan geratu da Boulevardean omenaldira bizikletaz joateko.\nAntolatzaileek bere oharrean nabarmendu dutenez, «zigorrik gabe geratu zen bidegabekeria hura» ez dago ahanzterik, eta gainera «aitortza ofizialik ez da iristen». Izan ere, «azken urteotan, bai Eusko Jaurlaritzak bai Nafarroako Gobernuak aitortzaren bidean egin dituzten urratsek oraindik ez dute fruiturik eman». Aitortza ofizialik ezean, «Gladysek inoiz ez du herritarron aitortza falta izango».\nEguzki eta Gladys Gogoan kolektiboen arabera, Gladys «Tuterara eraman zuten arrazoiak gaur egun ere erabat indarrean daude», eta egun bizi dugun osasun krisiak «areagotu baino ez du egin errotiko aldaketa baten beharra, ingurumena eta pertsonak gehiago errespetatuko dituen ekoizpen, kontsumo eta bizimodu aldaketa baten beharra».\nKolektibo horien iritziz, aldaketa hori egin ezean, «normaltasun berria, normaltasun zaharra baino ez da izango. Hori bai, maskararekin, hau da, krisi ekologikoa zorroztuko da, prekarietate eta desberdintasun sozialak areagotuko dira, herritarrak ahulagoak eta beldurtuagoak egongo dira eta, jakina, askatasuna murriztuko da, ‘segurtasunaren’ hobebeharrez.\nAurtengo omenaldian, Gladys gogoratzeko ez ezik, horretaz guztiaz gogoeta eginarazteko ere aprobetxatu nahi dute.\nDuela hilabete, Donostiako Udalak 8,40 euroko ordainagiria helarazi zion Eguzkiri, iaz egindako omenaldiagatik.\nTuteran, bestalde, Bardenas Antimilitaristas kolektiboak deituta, elkarretaratzea egingo dute Gladysen omenez asteazken honetan, ekainak 3, 20.00etan, Ebroko zubian. Bertaratzen direnei lore bat eramateko eskatu diete.


Zientziak ere euskaraz !! Sustengua...\nGaur egun, 3.eko ikasleei Brebetako zientzietako froga euskaraz pasatzea ukatzen zaie.\nAldarikapen hori zabaltzeko "Brebeta euskaraz" tixertak eginarazi ditugu.\nDenon esku dago mezua zabaltzea, tixerta erosiz eta erabiliz.\nTixerta horiek erosten ahal dituzue Piarres Larzabal kolegioan, 7 eurotan.\nZuen laguntzarekin kondatzen dugu !\nWillis Drummond-ekin Atabalen...\nMaiatzaren 15ean, astearte arratsaldez, kolegioko 4.eko ikasleak Miarritzeko Atabalera komitatuak izan dira Euskal Kultur Erakundearengandik.\nHiru taldeetan banaturik, talde ttipi batek bisitatu ditu Atabal guneko gela gehienak, beste talde ttipia ari zelarik egitarauari buruzko "quizz" galdezketa bati erantzuten. Anartean, talde handiak Willis Drummond-en musika entsaioetan parte hartu du, artistekin solas bat partekatu eta bukatzeko, argi eta soinu teknikarien lana deskubritu. Bigarren partean, taldeek tailer desberdinetatik trukatu dute.\nHaien arteko bi ikasle trebatu dira musika taldearekin eszena gainean : Eneko Cia eta Oier Alberdi !!\nSaio guztia euskaraz iragan da, artisten transmisio eta harreman hurbil eta atsegina azpimarratzekoak dira, zinez !\nIkasleak adi egon dira eta baikorki interesatu dira prestatu zituzten galderak pausatuz !\nMilesker ainitz Franck, Brice, Willis Drummond taldea, Atabal gunea eta Euskal Kultur Erakundeari horrelako ekintza batera komitatzeagatik !\nBigarren brebeta xuria...\nMaiatzaren 7tik 11ra, aste berezia izan baldin bada gehienendako, gure 3.eko ikasleendako azterketa astea izan da : bigarren brebeta xuria....\nAstelehenen goizean, 4 orduz, frantsesa froga pasa dute.\nAsteazken goizean : brebetarako ahozkoa pasarazia izan zaie bi pertsonez osatutako epaimahaiaren aitzinean eta aitzin / ondotik, B2 mailako euskara azterketarako ahozko eta idatzitako froga.\nOstiralean : beste ikasleak etxean zirelarik pedagogi eguna antolatua baitzen, 3.ekoek azken azterketa eguna zuten : 2 orduz historia geografia, zientziak ordu batez eta arratsaldean, bi orduz matematikak.\nIgandean, Herri Urratsen burua hutseko arnasa hartzeko aukera izan zuten !\nAzken txanpa da ekainaren 28 et 29an iraganen den egiazko azterketa aitzin....\nSegi segi lanean !\nMaiatzaren 13an, Herri Urratsen.... euri tantak eta eguzki izpien artean jendea hurbildu da....\nHirurogei ikasle taldeka ibili dira aitziraren inguruan, jendeari pegatinak saltzen, kolegioaren alde !\nTxalo bero bat haiei !\nSegi dezagun euskararen alde borrokatzen ez baita oraindik irabazia....\nPostu gehiagorik ez momentukotz !\nZientziak brebetan frantsesez pasa beharko dira : Onartezina !\nHemen.... gaude.... euskararen alde !\n2zio taldeko kideak gure kolegioan izan dira !!\nMaiatzaren 4ean, Baionara joan aitzin, ohorea izan dugu gure kolegioan : 2zio taldeko Odei eta Gorka kantari "ospetsuak" komitatu ditugu kolegioko IDZtara momentu goxo baten pasatzera, bazkari denboran....\nLehen parte batean, 5. eta 4.eko 45 ikasle bildu dira eta bigarren partean, 6. eta 3.eko 51 ikasle !\nBertan, kantari bakoitzak euskararekiko duen atxikimenduaren lekukotasuna eta bizipena eman dute, ondotik aurtengo Herri Urratseko kantua aurkeztu dute, bideoklipa erakutsi eta erranahia landu, azaldu.\nHarri batez bi xori ! 2zio taldearen azken KDa berriki atera baita, "ni eta zu" bideoklipa erakutsi eta esplikatu diete ikasleei.\nHitz hartzea eta galderei erantzun ondoren, bertan ziren ikasleen artean, KD berria irabazteko zozketa antolatua izan zen eta 6.eko Eztitxu Girard eta 4.eko Haize gramont-ek zuten eskuratu !\nMilesker ikasle parte hartzaileei ! Milesker Odei eta Gorkari !\nHiztordua dugu denok igandean orain, Maiatzaren 13an, Herri Urratsen, Nafarroa gunean, 12:15etan haien kontzertua entzuteko eta baitezpada kantatzeko.... Erantzuna : prefosta" !\n"Deiadar bat bada Baionan"....\nDanborradako oroitzapenak webguneko argazki gunean dira !\nTxalo bero bat antolatzaile, irakasle, langile, buraso, parte hartzaile, sustengatzaile eta ikasle guziei !!!!!\nMilesker ! Desafioa lortua !!\nMaiatzaren 4a, danborrada ibilaldia...\nE - 1... Bihar.......\nGaur azken entsaioak senditzen dira....\nGelaka, mailaka, kolegioa osoa...\nJarririk, egun guzietako jantziekin eta eskuekin...\nBihar xutik ! Tixerta urdina eta danborrarekin !\n"Bizi, hazi, hezi, ikasi nahi dugu ! Euskaraz Euskal Herri guzian !"


Jasangarritasun Txostena 2015: Gizarte jarduketa - Lan praktikak\nHona hemen 2015. urtean langileriaren banaketa bertikalaren emaitza estatistikoak, sexuaren, lanbide-kategoriaren eta adinaren arabera xehatuta:\n19 %0,93 5 %0,21 24 %0,54\n966 %47,05 857 %36,39 1.823 %41,36\n1.067 %51,97 1.492 %63,35 2.559 %58,05\n1 %0,05 1 %0,04 2 %0,05\n2.053 %100 2.355 %100 4.408 %100\nBANAKETA ADINAREN ETA LANBIDE-KATEGORIAREN ARABERA\n389 156 545\n575 692 1.267\n562 342 904\n455 977 1.432\n50 173 223\n2.053 2.355 4.408\n12 3 15 12 3 15 13 3 16\n7 0 7 7 0 7 8 0 8\n7 0 7 - - - - - -\n- - - 5 1 6 5 1 6\n- - - 3 1 4 3 1 4\n- - - 2 2 4 2 2 4\nHona hemen langileriaren kontratazio motaren emaitza estatistikoak, sexuaren arabera xehatuta:\n2.002 2.235 4.237\n51 120 171\nErakundeko langileek egiten dute erakundearen finantza jarduketari lotutako lana, hainbat merkataritza-saretan dituen bulegoen bitartez,. horretarako lan-kontratua dutela, mugagabea edota iraupen mugatukoa.\nAzken hiru urteotan, Erakundeak kontratu mugagabeak eta iraupen mugatuko kontratuak egin ditu bitarteko lan-kontratuen bidez. Horiekin, egoera zehatzetan dauden beharrak betetzen dira, adibidez, aldi baterako ezintasunagatiko bajak, amatasun-baimenak eta, oro har, beren lanpostua galdu gabe ordeztuak izan daitezkeen langileek bizi dituzten egoerak.\nIraupen mugatuko kontratuak\n1.465 3.133 4.598\n1.471 3.145 4.616\nHorrez gain, iraupen mugatuko kontratuen artean, bizitokia jatorrizko eskualdeetan duten langile tituludunak kontratatzeari ekin dio Kutxabankek. Hala, praktikaldiko kontratuen bitartez, burututako ikasketen edo prestakuntzaren parekoak diren praktika egokiak egiteko aukera ematen du. 2015ean, Errenta Kanpainarako, guztira 166 langile kontratatu ditu Kutxabankek aldi baterako, eta borondatezko baja bat egon da.\n%0 %0 %0 %0,07 %0 %0,03 %0 %0 %0\n%0,87 %1,52 %1,21 %0,57 %1,78 %1,20 %0 %0 %0\n1.532 1.800 3.332\n521 555 1.076\nJarraian zehazten dira 2015. urtean zehar amatasun edo aitatasun baja eskatu zuten langileak:\n2015eko urtarrilaren 1etik abenduaren 31ra bitartean, 319 langilek sortu zuten amatasun- edo aitatasun-baimena eskatu eta hartzeko eskubidea. 372 pertsonek hartu zituzten amatasun- edo aitatasun-atsedenerako egun libreak.\nAmatasun- edo aitatasun-atsedena hartzeko eskubidea zuten langileen %100ak hartu zuen atseden hori. Hala ere, 7 pertsonek ez zuten edoskitzaro-baimena hartu.\nBerdintasun Batzordeak ez du sexu-arrazoiengatiko diskriminazioarekin zerikusia duen salaketa edo kexarik jaso 2015ean.\nEkitaldi osoan zehar, Batzorde honek lanean jarraitu du Berdintasun Planaren oinarriak definitzeko. Bertan, Erakundearen ekintza guztietan genero-berdintasunaren printzipioak beti betetzen direla bermatzen jarraitzeko lerro estrategiko eta ekintza nagusiak definitu nahi dira.


Online Baccarat Estrategia | Free Baccarat Game Online | Talde £ 5 Free! -Mobile Casino Plex\nBaccarat Game irabazi du Best Online Baccarat Estrategia edo prozedurarekin!\nHave Fun with Gure TOP No Gordailua Kasinoak UK Hobariak librearekin!\nUK Best mFortune bezala Kasinoak, Vegas Mobile Casino, Pocketwin, eta Pocket Fruity eman Ongi Bonus gisa kopuru handi! Informazio gehiago nahi izanez Mobilecasinoplex.com en Doaneko BONUS eskaintza!!\nBeraz, egin klik beheko irudiak libre Telefonoa Casino Bonus Cash for an! Play Slot, Casino, erruleta, Blackjack & askoz gehiago!\nbaccarat jokoa jolas bat da, hori izan da urte askotan jokatu orain. Izan ere, jolas besterik fortunas eta arriskuak oinarritzen duten arren, daude ziur Online Baccarat Estrategia erabil daiteke zure aukerak irabazi zabaltzeko. off aukera On, Baccarat metodologia horiek leundutako da eta modurik ezin hobea jarraitu, Zure onurak handiagoa dezakezu eta zure galerak minimizatu. Hemen nabarmentzekoa prozedura batzuk aztertu ditugu.\nErraldoia Online Baccarat Estrategia\nLehena eta gehien ezinbestekotzat Online Baccarat Estrategia Joko horretan ahalegintzea, eskuko adib aukeratzerakoan da. jokalaria eskuaren edo bankari eskua dagoela pentsatzea, gertuen gehituko ditu, guztira 9 zenbakia. Hobe da bankari eskua aukeratu, galduta bazabiltza zein eskuko apostu gisa, zuk etxea da odds apustua behar bezala.\nIrakurri Online Baccarat Estrategia buruz gehiago orri honetan, edo check out No Gordailua Baccarat eta Beste Casino Bonus Deals gure mahai Exciting hasi!\nhurrengo garrantzitsuak Online Baccarat Estrategia, bertan denek behar da, zalantzarik exekutatu, da praktikatzeko. Honek zer jokoa benetan bezala sentitzen ulertu duzu lagun dezake. Hau da, posible gertaera, taula bat erabiltzen da doan jaso duzula. Ziur eskuratzen du mahai gainean doan eta zure galdera guztiak kentzeagatik, wagers zuzena jarri ondorengo zure jokoaren errondak duzu lagun dezake. Minutu bat hartu eseri eta aztertzea zer jokoa hain zuzen bezalakoa da behar duzu.\nBestea ezinbestekoa Online Baccarat Estrategia dela, Praktikan egiten gizon perfektua. Partida guztiak dirutza buruz da, eta, beraz, zorte oso garrantzitsua da. eskuineko eskua gehitzen du aurpegia balio handiena aukeratzea, da, zalantzarik Baccarat jokoa irabaztea baita garrantzitsua. errondak Aparteko hobariak jaso daiteke, eta doan plano lortzean jokoa at posible da.\nHurrengo gehien vital zein gizabanako, beharbada ez da benetan kontuan ezinbestekotzat teknika bat metodoa, eskuineko gune biltzea da Baccarat jokoa jolasten. naiz zenbait, Ez duzu eman zure cash out iruzur gune batzuetan. Beraz, hobe da, hau da, fidagarria eta ondo Bitartean ezaguna gune bat hautatzeko. gune izan segurua izan beharko luke, segurua eta fidagarria, eta eman 24/7 Bezero administrazioa bere bezeroei. Badira, hala nola guneak kopuru handi bat dago out, bertan egin bermeak faltsuak bezeroei marrazteko. Beraz, beraz, eskubidea eta inork fidagarriak jaso.


Andrés Nagel - Wikipedia, entziklopedia askea.\nDonostia, 1947ko abuztuaren 15a (74 urte)\nAndrés Nagel Tejada (Donostia, Gipuzkoa, 1947ko abuztuaren 15a - ) Euskal Herriko eskultore, margolari eta grabatzailea da.\nArkitektura Iruñeko Nafarroako Unibertsitatean ikasi ondoren, bidaiatu eta artista bilakatu zen. 1968an lehendabiziko erakusketa egin zuenetik hainbat erakusketa izan ditu; galeria, museo eta azoka askotan erakutsi ditu bere obrak.\nBere ibilbide artistikoaren hasieratik, forma tradizionalak hautsi nahi izan ditu, eta iraultza estetikoa bultzatu du bere artelanekin. Surrealismoaren (begirada harrigarri umoretsuak), abstrakzioren, espresionismoren, pop artearen (koloretsua eta kaletarra) edota dadaismoaren eraginak bateratzen ditu bere lanean. Azken urteotan sortutako lanak 1999an erakutsi zituen, Donostiako Koldo Mitxelena Kulturuneak eskaini zion Fuera de Servicio erakusketa handian.\nBartzelonan[aldatu | aldatu iturburu kodea]\nBartzelonan "El Drac" dago, txirrista moduko eskultura. Espainia Industrialaren plazan dago jarrita.\nIbaeta auzoko Europa plazan "Izenbururik gabe" eskultura dago. Eskultura 1996tik dago kalean jarrita. Hiru hanketako zaldi erraldoi bat da. Biribilgunearen urbanizazioak eskulturari inguru naturala eskaini dio, pinu batzuen artean. Hasierako urtetan lainoa sortzeko sistema zuen baina, arriskutsua zela eta, kendu egin zen.\nAmorebieta-Etxano[aldatu | aldatu iturburu kodea]\n2003tik erdigunean dago kokatuta. Eskultura polemikoa izan zen zeren eta egilearen baimenik gabe, udalak tokiz aldatu zuen. Herrian "Patata" bezala ezagutzen dute.\nDonostiako Campuseko biribilgunean Andres Nagelen eskultura dago.\nDonostiako Europa Plazako biribilguneko eskultura (Izenbururikgabea)\n"El Drac", Bartzelonan.\nBartzelonako eskulturaren beste ikuspuntua.\n↑ www.euskomedia.org/aunamendi/97686|Auñamendi Entziklopedia\n↑ Martin, Xabier. (2006-02-03). «Sentsazioen mundu bat» Berria.[Betiko hautsitako esteka]\nAndres Nagelen webgune ofiziala.\nMultimedia: Andrés Nagel\nISNI: 0000 0000 8183 3370\nBNF: 12352956k (data)\nOrriaren azken aldaketa: 29 ekaina 2021, 09:59.


Donosti Cup 2020 Uztailaren 5etik 11ra ospatuko da\nDonosti Cup 2020ak datak ditu jada: Uztailaren 5etik 11ra. Tradizioa den bezala txapelketa Uztailaren 6ko Astelehenean hasiko da nahiz eta Uztailaren 5eko Igandean akreditazioen banaketa egingo den. Finalak Uztailaren 10eko Ostiral arratsaldean eta 11eko Larunbat goizean ospatuko dira.\n29. edizioa izango da eta aurten ere taldeen partehartze masiboa espero dugu.\nIzen-emate epe ofiziala Irailaren 1ean irekiko da, eta, ohikoa den bezala, izen-emate guztiak web orrian egin behar dira.\nLaster web orria eguneratuko dugu kategorien eta egitarauaren inguruko informazio guztiarekin, eta Irailaren 1a baino lehen hurrengo urterako ostatuen prezioak argitaratuko ditugu.\nAurtengo berrikuntzetako bat G10 kategoriaren irekiera da 1/1/2010 baino geroago jaio diren neskentzako. Emakumezkoen futbola garatzeko saiakeran, aurrerapauso bat emateko ordua iritsi dela uste dugu eta 10 urteko neskentzako kategoria ireki dugu.\nDonosti Cupetik opor onenak opa dizkizuegu eta zuen esanetara egongo gara Irailaren 1etik aurrera.


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Elektrizitatea eta automatismo elektrikoak (Modulua)" topic_facet:"Sistema automatizatuak (Modulua)"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Sistema automatizatuak (Modulua)\nElektrizitatea eta automatismo elektrikoak (Modulua) 3 Fabrikazio Mekanikoa (Lanbide Arloa) 3 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila 3 Instalazioa eta mantenimendua (Lanbide Arloa) 3 Lanbide Heziketa Gehiago ... 3 Mantentze-lan elektromekanikoa (Heziketa Zikloa). Erdi maila 3 Mekanizazioa (Heziketa Zikloa). Erdi maila Sistema automatizatuak (Modulua) 2 Galdaketa eta pulbimetalurgiaren bidezko produkzioa (Heziketa Zikloa). Goi maila 1 DBH - Teknologiak 1 Fabrikazio Mekanikoko Produkzioaren Programazioa (Modulua) 1 Mantentze-lanen eta kalitatearen prozesuak eta kudeaketa (Modulua) 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) Guztiak ikusi ... gutxiago ...


Astekari berrituagatik topa egin genuenekoa\nAzaroaren 12an arratsaldez gure erredakzioak ez-ohiko itxura hartu zuen. Lasarte-Oriako pabiloian kolaboratzaile, lagun eta ARGIAko kide ugarik aurkezpen-festa txiki batekin ospatu genuen astekari eraberritua jadanik kalean dela. Urtebetez eraberritze prozesuan murgilduta aritu gara ARGIAn: proiektu jasangarri, parekide eta parte-hartzailean sakondu dugu, etxe barrutik hasita. Osteguneko aurkezpen ekitaldian bertaratutakoekin aldaketaren gakoak aztertu genituen eta ARGIAren egoitza ez ezik, guretzako funtsezkoak diren Ametzagaiña Taldeko beste enpresen instalazioak ere bisitatu genituen: Antzan astekariko orrialdeak nola inprimatzen diren ikusi genuen; komunikazio eta teknologia berriak uztartzen dituen Iametza enpresak eskaintzen dituen zerbitzuak ezagutu genituen; eta euskal prentsan hainbat jauzi ematerakoan Adur informatika enpresak bermatutako baliabideak klabeak izan zirela gogoratu genuen.